ইউরো কাপের শেষ চারে উঠে ইতিহাস তাঁরা তৈরি করে ফেলেছেন। এবার গ্যারেথ বেলদের লক্ষ্য পর্তুগাল-বধ করে ইউরো কাপের ফাইনালে ওঠা। ওয়েলসের অন্যতম ফুটবলার নিল টেলর জানিয়েছেন, আগামী বুধবার দেশের সরকার জাতীয় ছুটি ঘোষণা করার সিদ্ধান্ত নিতে চলেছে! 
গ্যারেথ বেলও বলেছেন, ‘‘সময় এখন আমাদের সঙ্গে। আমরা আরও চমক দেব।’’ তবে, সতীর্থদের সতর্কও করেছেন অধিনায়ক। বলেছেন, ‘‘ইতিহাসের দিকে ফিরে তাকালে হবে না। টুর্নামেন্টের শুরু থেকে যেভাবে খেলে আসছি, বুধবারও একই মানসিকতা নিয়ে মাঠে নামতে হবে। আত্মতুষ্টি চলে এলে কিন্তু বিপদ আছে।’’ 
বেলকেও সংবাদমাধ্যম যথারীতি সেই প্রশ্নটা করল। বুধবারের লড়াই মানে তো আপনি আর রোনাল্ডো? ওয়েলস অধিনায়ক বিরক্ত হয়ে বলেছেন, ‘‘একদমই নয়। ক্লাব ফুটবলে আমরা একসঙ্গে এক দলের হয়ে খেলি। কিন্তু এখানে লড়াইটা দু’টো দেশের মধ্যে।’’ একইসঙ্গে বলেছেন আরও একটি গুরুত্বপূর্ণ কথা, ‘‘বেলজিয়ামের বিরুদ্ধে আমাদের জয়টা একটা জিনিস প্রমাণ করে দিয়েছে। ওয়েলস মানে শুধু গ্যারেথ বেল নয়। ওয়েলস মানে হ্যাল রবসন-কানুও!’’ 
পর্তুগাল সম্পর্কে বেলের বক্তব্য, ‘‘ওরাই ফেভারিট হয়ে নামবে সেদিন। কিন্তু বেলজিয়ামের বিরুদ্ধে যেভাবে পরিকল্পনা করে আমরা খেলেছিলাম, সেটা করতে পারলে আমাদের পক্ষে চমক দেওয়া কিন্তু কঠিন নয়।’’
কিন্তু সেমিফাইনালের আগে টিম স্পিরিটে ভরপুর ওয়েলস শিবিরের কাছে একটা অস্বস্তির খবর, বুধবার বেল’রা তাঁদের লাল জার্সি পরে নামতে পারবেন না! অ্যাওয়ে ম্যাচের সবুজ-কালো জার্সি পরে খেলতে হবে রোনাল্ডোদের বিরুদ্ধে। কারণ, লিয়ঁ-র এই সেমিফাইনাল পর্তুগালের হোম ম্যাচ। তাই তারা তাদের হোম ম্যাচের জার্সি পরবে। 
ওয়েলসলের কাছে ইঙ্গিতটা কি অশুভ? বেল বলেছেন, ‘‘বুকে ড্রাগনের চিহ্নটা থাকলে প্রত্যেক জার্সিতেই আমরা একইরকম খেলব।’’